CELEX: 62018TN0745
Language: el
Date: 2018-12-20 00:00:00
Title: Υπόθεση T-745/18: Προσφυγή της 20ής Δεκεμβρίου 2018 — Covestro Deutschland κατά Επιτροπής

4.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/57
            
         
      Προσφυγή της 20ής Δεκεμβρίου 2018 — Covestro Deutschland κατά Επιτροπής
      (Υπόθεση T-745/18)
      (2019/C 82/69)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: Covestro Deutschland AG (Λεβερκούζεν, Γερμανία) (εκπρόσωποι: M. Küper, J. Otter, C. Anger και M. Goldberg, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής, της 28ης Μαΐου 2018, σχετικά με το καθεστώς κρατικών ενισχύσεων SA.34045 (2013/C) (πρώην 2012/NN) που έθεσε σε εφαρμογή η Γερμανία υπέρ καταναλωτών βασικού φορτίου σύμφωνα με το άρθρο 19, του διατάγματος για τα τέλη δικτύου ηλεκτρικής ενέργειας (εφεξής: StromNEV), με τα στοιχεία C(2018) 3166, ιδίως τον χαρακτηρισμό ως κρατικής ενισχύσεως της πλήρους απαλλαγής των καταναλωτών βασικού φορτίου από την καταβολή τελών δικτύου κατά τα έτη 2012 και 2013, τη διαπίστωση της ασυμβατότητάς τους με την εσωτερική αγορά και την εντολή άμεσης ανακτήσεως από τους δικαιούχους βάσει της ρυθμίσεως περί καταβολής ελάχιστης εισφοράς σύμφωνα με το άρθρο 19, παράγραφος 2, δεύτερη περίοδος, του StromNEV, όπως τροποποιήθηκε με τον νόμο της 3ης Σεπτεμβρίου 2010, καθώς και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει τους ακόλουθους λόγους.
      
                  1.
               
               
                  Υπερβολική διάρκεια της δίκης
                  
                              —
                           
                           
                              Στο πλαίσιο του πρώτου λόγου ακυρώσεως προβάλλεται ότι η ανερχόμενη σε 62 μήνες διάρκεια της δίκης υπερβαίνει κατά περισσότερο από το διπλάσιο τη συνήθη προθεσμία που τάσσεται στο άρθρο 9, παράγραφος 6, του κανονισμού για τη σχετική με τις κρατικές ενισχύσεις διαδικασία (1).
                           
                        
            
                  2.
               
               
                  Η απαλλαγή από την καταβολή τελών δικτύου δεν συνιστά ενίσχυση κατά την έννοια του άρθρου 107, παράγραφος 1, ΣΛΕΕ.
                  
                              —
                           
                           
                              Στο πλαίσιο του δευτέρου λόγου ακυρώσεως προβάλλεται ότι δεν υφίσταται καμία ευνοϊκή μεταχείριση, διότι λόγω της σταθεροποιητικής επιδράσεως των καταναλωτών βασικού φορτίου χορηγείται προσήκουσα αντιστάθμιση. Εξάλλου, η απαλλαγή δεν χρηματοδοτείται από κρατικούς πόρους.
                           
                        
            
                  3.
               
               
                  Συμβατότητα με την εσωτερική αγορά (δικαιολόγηση, άρθρο 107, παράγραφος 3, ΣΛΕΕ)
                  
                              —
                           
                           
                              Στο πλαίσιο του τρίτου λόγου ακυρώσεως προβάλλεται ότι η πλήρης απαλλαγή των καταναλωτών βασικού φορτίου αποκαθιστά σοβαρή ανωμαλία στην οικονομική ζωή της Γερμανίας. Ειδικότερα, οι επιχειρήσεις εντάσεως ενέργειας θα έπρεπε να παραμείνουν ανταγωνιστικές και να αποτραπεί η μεταφορά των δραστηριοτήτων τους στην αλλοδαπή.
                           
                        
            
                  4.
               
               
                  Έλλειψη νομιμότητας της εντολής ανακτήσεως
                  
                              —
                           
                           
                              Στο πλαίσιο του τέταρτου λόγου ακυρώσεως προβάλλεται ότι η ανάκτηση της ελάχιστης εισφοράς του 20 % των δημοσιευμένων τελών δικτύου βάσει του άρθρου 19, παράγραφος 2, του StromNEV, όπως ίσχυε έως τις 3 Αυγούστου 2011, είναι αυθαίρετη και παραβιάζει την αρχή της απαγορεύσεως των διακρίσεων.
                           
                        
                              —
                           
                           
                              Περαιτέρω, προβάλλεται ότι ο καθορισμός των τελών δικτύου μόνο με βάση τη μεθοδολογία της φυσικής διαδρομής διασφαλίζει τη συμμόρφωση με τις αρχές της αιτιότητας καθώς και με την καταβολή τελών δικτύου τα οποία είναι αναλογικά και δεν εισάγουν διακρίσεις.
                           
                        
                              —
                           
                           
                              Η εντολή ανακτήσεως παραβιάζει την αρχή της απαγορεύσεως των διακρίσεων καθότι η Επιτροπή δεν αναφέρθηκε στη μεταβατική διάταξη του άρθρου 32, παράγραφος 3, του StromNEV.
                           
                        
                              —
                           
                           
                              Τέλος, προβάλλεται ο ισχυρισμός ότι οι καταναλωτές βασικού φορτίου είναι ουσιωδώς διαφορετικοί από τους μη τυπικούς χρήστες δικτύου κατά την έννοια του άρθρου 19, παράγραφος 2, πρώτη περίοδος, του StromNEV. Το γεγονός ότι και οι δύο κατηγορίες χρηστών δικτύου, παρά τις διαφορές, υποχρεούνται να καταβάλλουν την ελάχιστη εισφορά του 20 %, δεν δικαιολογείται αντικειμενικά.
                           
                        
            
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ L 248 της 24.9.2015, σ. 9).